Pajulahden Marttojen historiikki

Kesällä 1964 oli Oulussa iso Marttojen tapahtuma. Täältä paluumatkalla Savo-Karjalan Martta-piiriliiton toiminnanjohtaja Lea Aalto, kotitalousneuvoja Elli Aalto ja puutarhakonsulenttina toiminut Asta Raatikainen yöpyivät Astan kotona, Pajulahden talossa. Illan mittaan puhuttiin paljon Martta-asioista ja innostettiin talon Aino-emäntää aloittamaan paikallinen Martta-toiminta.

Toimintaa ryhdyttiin" harimoimaan" syksyn aikana, kuten yksi perustajäsenistä Toini Väätäinen kertoi, tätä historiikkia tehtäessä. Pajulahden talossa istuttiin ison pirtin pöydän ympärillä ja pyöräytettiin Marttojen toiminta käyntiin.

Puuhanaisina olivat Aino Raatikainen, Esteri Väänänen, Vieno Pirinen, Toini Väätäinen, Eila Korhonen, Anja Rautiainen, Tellervo Hirvensalo, Sirkka Ruuskanen, Aino Ruuskanen, Bertta Turunen, Aili Katri Ollikainen.

Marttayhdistys rekisteröitiin seuraavana vuonna 31.5.1965 yhdistysrekisteriin.

Pajulahden Marttojen pitkäaikaisena puheenjohtajana toimi Aino Raatikainen vuodesta 1965 - vuoteen 1980.

Sen jälkeen puheenjohtajina ovat olleet Esteri Väänänen, Riitta Lappalainen, Marja Paakkinen, Ulla Korhonen ja vuodesta2012 alkaen Anne Sergejeff

Sihteereinä ovat toiminet: Tellervo Hirvensalo, Aino Väänänen, Sirkka Ruuskanen, Toini Väätäinen, Esteri Väänänen, Aino Raatikainen, Liisa Rissanen ja Sirpa Riekkinen

Rahastonhoitajina ovat toimineet: Eila Korhonen, Aune Väänänen, Lea Savolainen ja tällä hetkellä Martta Rissanen

Toiminta:

1960 luvulla pidettiin Martta-iltoja, jotka todellisuudessa olivat päiväsaikaan tapahtuvia kokoontumisia. Näissä tapaamisissa aiheina olivat piirin kirjeiden lukeminen, yhteisiä valittuja kirjoja luettiin ja niistä keskusteltiin, käsitöitä ei tehty.

Retkiä tehtiin lähiseudulle sekä erikoismainintana suuri puutarharetki Saimaan seudulle 1969, joka kesti kolme päivää ja siellä ehdittiin nähdä ja kuulla tavattoman paljon uusia mielenkiintoisia asioita.

Pajulahden Martat pitivät mm. kursseja emännille. Vuonna 1966 pidettiin taimilavakurssi keväällä ja syksyllä uudesta sadosta säilöntäkurssi. Tällä tavoin saatiin kohotettua ruoan monipuolisuutta ja kodin elintasoa.

Sähköistymisen myötä kotitalouksiin alkoi tulla erilaisia pieniä kodinkoneita. Savon Voiman neuvontakonsulentti Ritva Poutiainen kävi yhdistyksessä neuvomassa turvallista ja monipuolista kotitalouslaitteiden käyttöä esim. pakastamista.

1974 opeteltiin sähköompelukoneen käyttöä mm. koruompeleita ja kaikkea erikoista mitä sen ajan "nykyaikaisella" koneella sai aikaan.

1980 luvulle tultaessa toimintaan kuuluvat retket, joulumessut, marttaillat, joissa ohjelmistossa opintopiirit eri aiheista.

4H- kerhon kanssa toiminta alkaa, esim. kankaanpainantakurssin muodossa.

1990-luvulla toiminta aktivoitui selvästi. Sukupolven vaihdos näkyi - yhdistykseen liittyi nuoria aktiivisia jäseniä. Toiminta monipuolistui. Pidettiin erilaisia kursseja, ykkösavaimen suoritus sekä varojen keräys osallistumalla joulumyyjäisiin ja pitämällä leipämyyjäisiä torilla Nilsiässä.

Jäsenmäärä vielä alle 20.

2000 -luvulla aloitettiin joka keväinen taimenvaihtopäivä arpajaisineen.

2004 marraskuussa Rantsitalolla juhlimme yhdistyksen 40-vuotistaivalta. Juhlassa muistimme ansiomerkein kahta perustajäsentä Esteri Väänästä ja Aili Katri Ollikaista ruusuin toiminnassa pitkään mukana olleita Riitta Lappalaista, Lea Savolaista, Marja Paakkista, Aino Turusta, Eila Korhosta, Toini Väätäistä, Aino Väänästä ja Helli Ollikaista.

Pajulahden Marttayhdistys on vuosien varrella muistanut perustajäseniään kutsumalla heidät yhdistyksen kunniajäseneksi 2.2.1995 Aili Ollikainen ja Mirjam Jormalainen (ovat jo edesmenneitä).9.2.1997 Esteri Väänänen (edesmennyt) 4.2.2003 Helli Ollikainen (edesmennyt). 1.1.2014 Toini Väänänen ja 11.8.2015 Eila Korhonen.

Elettäessä vuotta 2015 yhdistyksessämme on 39 jäsentä. Kokoonnumme Marttojen kodeissa kerran kuukaudessa. Toimimme vuodeksi laaditun toimintasuunnitelman mukaisesti, sisältönä mm. käsitöitä, retkiä, kulttuuria, kodinhoitoa, ravitsemusta ja puutarhanhoitoa.

Teemme yhteistyötä koulun, päiväkodin, 4H:n ja kyläyhdistyksen kanssa. Tuemme Pajulahden koulun 6. luokkalaista kädentaidoissa menestyvää oppilasta pienellä stipendillä.